b'\n_START_ARTICLE_\nZdru\xc5\xbeenje visoko\xc5\xa1olskih zavodov Maribor\n_START_PARAGRAPH_\nZdru\xc5\xbeenje visoko\xc5\xa1olskih zavodov Maribor (kraj\xc5\xa1e ZVZ Maribor) je biv\xc5\xa1a organizacija ki je zdru\xc5\xbeevala visoko\xc5\xa1olske institucije v Mariboru in neposredni predhodnik dana\xc5\xa1nje Univerze v Mariboru. Sede\xc5\xbe zdru\xc5\xbeenja se je sprva nahajal na Mladinski ulici 9, kjer danes domuje Pravna fakulteta, kasneje pa se je preselil na Krekovo ulico 2 v Mariboru, kjer je bil od leta 1975 do selitve v novo stavbo leta 2000 tudi sede\xc5\xbe univerze.\n_START_SECTION_\nZgodovina\n_START_PARAGRAPH_\nZdru\xc5\xbeenje je bilo ustanovljeno 25. maja 1961, ko je Slovenska skup\xc5\xa1\xc4\x8dina z zakonom ustanovila Zdru\xc5\xbeenje visoko\xc5\xa1olskih zavodov v Mariboru. Zdru\xc5\xbeenje je bilo prvenstveno ustanovljeno kot koordinacijski organ zaradi potrebe po skupnem delovanju in usklajevanju dela vi\xc5\xa1jih strokovnih \xc5\xa1ol v Mariboru, ki so bile ustanovljene med letoma 1959 in 1961 ter kot organizacija, ki bi zastopala interese mariborskih \xc5\xa1ol pri projektu ustanavljanja druge slovenske univerze. V letu 1959 sta bili tako ustanovljeni Vi\xc5\xa1ja komercialna in Vi\xc5\xa1ja tehni\xc5\xa1ka \xc5\xa1ola, v letu 1960 pa Vi\xc5\xa1ja agronomska, Vi\xc5\xa1ja pravna in Vi\xc5\xa1ja stomatolo\xc5\xa1ka \xc5\xa1ola, leta 1961 pa \xc5\xa1e Pedago\xc5\xa1ka akademija. S \xc5\xa1estimi visoko\xc5\xa1olskimi zavodi je postal Maribor mo\xc4\x8dno visoko\xc5\xa1olsko sredi\xc5\xa1\xc4\x8de._NEWLINE_Na prvi skup\xc5\xa1\xc4\x8dini ki je potekala 9. decembra 1961 v Domu JLA v Mariboru je bil za prvega predstojnika zdru\xc5\xbeenja izvoljen geograf prof. dr. Vladimir Bra\xc4\x8di\xc4\x8d, za njegovega namestnika pa je skup\xc5\xa1\xc4\x8dina izvolila arhitekta prof. Jaroslava \xc4\x8cernigoja._NEWLINE_Skladno z vzpostavitvijo novih visokih \xc5\xa1ol, je rasla tudi druga pomembna infrastruktura. Novembra 1963 so na Tyr\xc5\xa1evi ulici ob mestnem parku za\xc4\x8deli graditi prvi \xc5\xa1tudentski dom, v katerega so se prvi \xc5\xa1tudentje vselili 28. decembra 1964. 29. decembra istega leta pa je Skup\xc5\xa1\xc4\x8dina Okrajnega ljudskega odbora Maribor ustanoviteljske pravice za \xc5\xa0tudijsko knji\xc5\xbenico prenesla na novoustanovljeno zdru\xc5\xbeenje v Mariboru. Omenjena knji\xc5\xbenica se v letu 1970  preimenuje v Visoko\xc5\xa1olsko in \xc5\xa1tudijsko knji\xc5\xbenico v Mariboru, danes Univerzitetna knji\xc5\xbenica. _NEWLINE_Ideja po ustanovitvi nove univerze je \xc5\xa1la skozi dolgotrajno proceduro, saj je po tedanjih postopkih \xc5\xa1el samoupravni sporazum skozi ve\xc4\x8d razli\xc4\x8dnih republi\xc5\xa1kih institucij, da bi ga na koncu 2. julija 1975 potrdila dva zbora skup\xc5\xa1\xc4\x8dine SR Slovenije. V republi\xc5\xa1ki skup\xc5\xa1\xc4\x8dini sta ZVZ zastopala dr. Vladimir Bra\xc4\x8di\xc4\x8d in dr. Rudi Crnkovi\xc4\x8d. \xc5\xbde naslednji dan je zdru\xc5\xbeenje na slavnostni seji 3. julija 1975 razglasilo ustanovitev Univerze v Mariboru.'